ທະ​ເລ​​ນ້ຳກ້ອນ ຢູ່​ມະຫາ​ສະມຸດ Arctic ​​ຫລຸດ​ລົງ​ ສູ່ລະດັບ​ຕ່ຳ​ສຸດ ເປັນປະຫວັດການ
ນ້ຳກ້ອນປົກຄຸມ 14 ລ້ານ 5 ​ແສນ ຕາລາງກິ​​ໂລ​ແມັດ ຊຶ່ງຖື​ວ່າ​ຕ່ຳ​ສຸດ ນັບ​ຕັ້ງ​ແຕ່​ປີ 1979 ​ເປັນຕົ້ນມາ ​ເວ​ລາ​​ການ​ເກັບ​ກຳ​ຂໍ້​ມູນ​ ທາງ​ດາວ​ທຽມ ​ໄດ້​ເລີ້ມ​ຕົ້ນຂຶ້ນ.
ທະເລນ້ຳກ້ອນ ຢູ່ມະຫາສະມຸດ Arctic ໄດ້ຫລຸດລົງສູ່ລະດັບ ຕ່ຳສຸດເປັນປະຫວັດການ ສຳຫລັບລະດູໜາວ ສູນຂໍ້ມູນຫິມະແລະນ້ຳກ້ອນແຫ່ງຊາດ ຂອງສະຫະລັດ ກ່າວ ວ່າ ລະດັບສູງສຸດຂອງນ້ຳກ້ອນທີ່ປົກຄຸມໃນປີນີ້ ແມ່ນ 14 ລ້ານ 5 ແສນຕາລາງກິໂລແມັດ ຖືວ່າຕ່ຳສຸດ ນັບຕັ້ງແຕ່ປີ 1979 ເປັນ ຕົ້ນມາ ເວລາການເກັບກຳຂໍ້ມູນທາງດາວທຽມໄດ້ເລີ້ມຕົ້ນຂຶ້ນນັ້ນ ແຜ່ນນ້ຳກ້ອນ ແມ່ນໄດ້ຫລຸດລົງ 1 ລ້ານ 1 ແສນຕາລາງກິໂລແມັດ ນ້ອຍກວ່າແຜ່ນນ້ຳກ້ອນສະເລ່ຍ ໃນລະຫວ່າງປີ 1981 ຫາ 2010 ແລະ ໄດ້ຫລຸດລົງ ຕ່ຳກວ່າລະດັບຕ່ຳສຸດ ໃນປີ 2011 ການສຶກສາເມື່ອບໍ່ນານມານີ້ ພົບເຫັນວ່າ ທະເລນ້ຳກ້ອນອາກຕິກ ໄດ້ບາງລົງ 65 ເປີເຊັນ ລະຫວ່າງ ປີ 1975 ຫາ 2012 ການສຶກສາດັ່ງກ່າວ ບອກວ່າ ລະດັບສູງສຸດຂອງທະເລນ້ຳກ້ອນ ໃນລະດູໜາວປີນີ້ ແມ່ນ ໄດ້ມີຂຶ້ນເມື່ອວັນທີ 25 ກຸມພາຜ່ານມາ ແລະ ແຜ່ນນ້ຳກ້ອນ ກຳລັງເລີ້ມເປື່ອຍແລ້ວ ໃນ ເວລານີ້ ໃນຂະນະທີ່ເຂດທະ ເລອາກຕິກ ກ້າວເຂົ້າສູ່ລະດູບານໃໝ່